Judecătorii de la Curtea de Apel Ploieşti au considerat că nu mai există motive suficiente pentru prelungirea arestării preventive a inculpaţilor din cazul crimei de la Padina, potrivit motivării deciziei din 13 mai prin care cei trei au fost plasaţi în arest la domiciliu.
„Raportat la împrejurările şi modul de desfăşurare a presupusei activităţi infracţionale, fără a omite din vedere stadiul derulării actelor de urmărire penală (…), la acest moment procesual, după trecerea perioadei iniţiale de aproximativ 60 de zile de la data luării măsurii arestării preventive în cauză faţă de inculpaţi, Curtea consideră că gravitatea faptelor şi limitele de pedeapsă prevăzute de lege nu pot constitui singurele temeiuri de apreciere a pericolului social pentru ordinea publică”, se arată în motivare.
Instanţa a mai apreciat că măsurile preventive dispuse iniţial nu mai sunt necesare pentru buna desfăşurare a procesului penal, întrucât nu există „probe sau indicii că inculpaţii s-ar sustrage de la urmărirea penală sau de la judecată sau că ar pregăti săvârşirea uni alte infracţiuni”.
„Curtea nu mai constată existenţa unor motive suficiente care să justifice privarea de libertate prin prelungirea măsurii arestului preventiv, simpla menţinere a temeiurilor de fapt ale arestării iniţiale referitoare la suspiciunea comiterii faptelor de care sunt acuzaţi (…) prin raportare la periculozitatea socială concretă a acestora nefiind aptă să justifice în sine continuarea arestării preventive”, se precizează în motivare.
Pe de altă parte, magistraţii au considerat că „este imperativă” supravegherea în continuare de către organele competente a inculpaţilor care, pe lângă măsura arestului la domiciliu, trebuie să respecte o serie de restricţii şi obligaţii.
„Măsurile şi obligaţiile ce urmează a fi dispuse sunt de natură a conduce la îndeplinirea scopului măsurilor preventive, respectiv buna desfăşurare a procesului penal şi asigurarea îndepărtării inculpaţilor de mediul în care se presupune că ar fi fost comisă activitatea infracţională imputată”, se mai menţionează în motivare.
Cei trei bărbaţi inculpaţi în cazul omorului care a avut loc în luna februarie la un hotel din zona montană Padina a judeţului Dâmboviţa au fost plasaţi în arest la domiciliu, conform unei decizii a Curţii de Apel Ploieşti din 13 mai.
În cursul nopţii de 10 spre 11 februarie 2024, poliţiştii din Dâmboviţa au fost sesizaţi la 112 cu privire la faptul că, la un hotel din comuna Moroeni, zona montană Padina, un bărbat a fost înjunghiat. Poliţiştii s-au deplasat la faţa locului, unde au identificat victima decedată, un bărbat de 41 de ani din Târgovişte.
Conform anchetatorilor, incidentul a izbucnit pe fondul unui conflict spontan. La petrecerea care a avut loc la Hotel Belmont din Padina au fost prezenţi cântăreţii Alex Velea, Antonia şi Alina Eremia. Incidentul a avut loc după concert, într-o clădire anexă hotelului. Cei trei agresori au fugit cu maşina după ce l-au înjunghiat pe bărbatul de 41 de ani, dar au fost prinşi la scurt timp de poliţişti.